Útdráttur : Í þessari grein er skoðað hvernig orðræða um kynferðisofbeldi og gerendur birtist í umfjöllun um afturköllun á ráðningu meints geranda til kennslu við háskóla . Til þess var orðræðugreiningu í anda Foucault beitt á umfjöllun fjölmiðla , innsendar greinar , bloggsvæði og athugasemdakerfi . Þá var innihaldsgreining notuð til þess að greina kyngervi ummælenda , fjölda ummæla eftir kyngervi og skoðanir hverra fengu brautargengi . Karlar voru þar í meirihluta og áttu mun fleiri ummæli á sama tíma og fleiri karlar fengu skoðanir sínar endurfluttar í fjölmiðlum . Niðurstöður rannsóknarinnar gefa til kynna að orðræða um kynferðisbrot byggi á stigveldi þeirra þar sem líkamlegt kynferðisofbeldi sé notað sem viðmið sem undirskipi og útiloki annars konar kynferðisbrot sem varla eru talin taka því að tala um . Þar af leiðir að brot sem samræmast ekki þess háttar líkamlegum kynferðisbrotum eru síður talin vera brot . Samhliða skýrri aðgreiningu í kynferðisofbeldi og ekki ofbeldi má svo sjá skýran aðskilnað milli brotamanna og annarra . Skiptast viðhorf til meints geranda brotanna eftir þeim línum þar sem hann er , í krafti skrímslavæðingar kynferðisbrotamanna , ýmist álitinn vera ógeðfellt skrímsli eða , vegna ósamræmanleika mannkosta hans við ímynd skrímslisins , ólöstuð hetja . Höfundar eiga höfundarétt að greinum sínum en þær birtast samkvæmt skilmálum um opinn aðgang ( Creative Commons , creativecommons.org ) .